C 152/166
BG
Официален вестник на Европейския съюз
6.4.2022 г.
Становище на Европейския икономически и социален комитет относно предложение за регламент на Европейския парламент и на Съвета относно мерки срещу превозвачите, които улесняват трафика на хора или незаконното превеждане през граница на мигранти във връзка с незаконното влизане на територията на Европейския съюз или участват в такива дейности [COM(2021) 753 — 2021/0387 (COD)] (2022/C 152/27)
Главен докладчик: Cristian PÎRVULESCU
Искане за консултация
Европейски парламент, 13.12.2021 г. Съвет, 16.12.2021 г.
Правно основание
Член 304 от Договора за функционирането на Европейския съюз
Решение на пленарната асамблея
9.12.2021 г.
Компетентна секция
„Външни отношения“
Приемане на пленарна сесия
9.12.2021 г.
Пленарна сесия №
565
Резултат от гласуването („за“/„против“/„въздържал се“)
159/15/09
1.
Заключения и препоръки 1.1.
Комитетът приветства предложението и счита, че възможните санкции срещу превозвачите представляват обосновани действия за предприемане от страна на ЕС и държавите членки.
1.2.
Въпреки това той посочва, че кризата на границата между Беларус и ЕС, довела до законодателната реакция, е много по-сложна и с далеч по-широки последици, които трябва да бъдат разгледани извън рамките на предложените инструменти.
1.3.
Комитетът е силно обезпокоен от авторитарните действия на беларуското правителство и осъжда всеки акт на репресии и сплашване на граждани, медии, политически партии, организации на гражданското общество и социалните партньори.
Той осъжда и начина, по който беларуското правителство организира прехвърлянето на лица от трети държави на собствената си територия с цел принудително преминаване на границите на ЕС.
Това представлява недопустимо експлоатиране на живота и стремежите на хора в уязвимо положение и излагане на опасност на тяхното здраве и сигурност.
1.4.
Най-сериозните опасения на ЕИСК са свързани със зачитането на достойнството на всички хора и защитата на основните им права.
ЕС следва да реагира на първо място чрез възстановяване на достойнството и правата на засегнатите лица.
1.5.
Поради това ЕИСК призовава за незабавно прекратяване на връщанията от територията на ЕС към страна, в която безопасността на хората е застрашена.
Всички лица, преминаващи границата на ЕС, трябва да могат да подадат молба за убежище, ако желаят.
1.6.
ЕИСК настоятелно призовава правителството на Беларус да гарантира, че намиращите се на територията му хора не са малтретирани, могат да подадат молба за убежище и не се връщат в държавите си на произход, ако там са застрашени животът и безопасността им, при пълно спазване на принципа на забрана за връщане.
1.7.
Институциите на ЕС трябва да общуват с Беларус на многостранна основа, като гарантират, че страната спазва международните договори, уреждащи убежището и защитата на правата на човека.